थांनाय साननैसो सिगांआव गुवाहाटी नोगोराव थानाय बखिस्त’ ब्रह्मपुत्र हाथाइनिफ्राय दान मोन्थाम जानाय गोरलै खुदियाखौ खावनानै लांखारनाय जाथाया जानानै थांदोंमोन। बखिस्त पुलिस आरो आसाम पुलिसनि क्राइम ब्रान्सआ शुक्रबार बारायखालि दान मोन्थाम जानाय गोरलै खुदियाखौ बोखांनो हायो। पुलिसआ फोरमायनाय बादिब्ला, गोरलै खुदियानि बिमाया थांनाय 13 आगष्ट खालाराव बखिस्त पुलिस थानायाव लांखारजानाय गोरलै खुदियाखौ लानानै एफआइआर होनायबो जादोंमोन। मखथावनादि, पुलिसआ बे जाथायखौ लानानै सा बा सुबुंखौ सोंनाय फिननाय खालामनो थाखाय हमना लाबोनाय जादोंमोन। पुलिस आ मोन्थि होबावनाय बादिब्ला, बे जाथायनि गुबै दायनिगिरिया जाहिंगिर आलम होनना सिनायथि होनायजों लोगोसे हमनो हानाय जायो होननाबो मोन्थि होयो। जाहिंगिर आलमआ पुलिसनि सोंनाय फिननाय खालामनायाव गुवाहाटी नोगोरनि धिरेनपारा इता-भातानि जुनु होननाय नखराव दान मोन्थाम गोरलै खुदियाखौ लाखिनाय जादों होनना बुंथिनायनि उनावनो पुलिसआ जुनु मुंनि आयजोनि नखरनिफ्रायनो बोखांनो हायो। मख’जायोदि, गोरलै खुदियाखौ बोखांनो हानायजों लोगोसे जुनु मुंनि आयजोखौबो हमो पुलिसआ। दासिम बे जाथायजों सोमोन्दो थानाय सा स्नि सुबुंखौ पुलिसा हमनो हानाय जाबाय होनना मोन्थि होबावदों।